C 202/28

Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 202/05)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra a közzététel időpontjától számított három hónapon belül.

EGYSÉGES DOKUMENTUM

„Χοιρομέρι Πιτσιλιάς” (Hiromeri Pitsilias)

EU-szám: PGI-CY-02368 – 2017.9.15.

OEM ( ) OFJ (X)

1. Elnevezés(ek)

„Χοιρομέρι Πιτσιλιάς” (Hiromeri Pitsilias)

2. Tagállam vagy harmadik ország

Ciprus

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termék (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A Χοιρομέρι Πιτσιλιάς/Hiromeri Pitsilias borban pácolt érlelt, száraz, sózott, füstölt húskészítmény. Tartósítószerek (például nitrátok, nitritek, polifoszfátok), ízfokozók és bármilyen más adalékanyag hozzáadása nélkül állítják elő. A Χοιρομέρι Πιτσιλιάς/Hiromeri Pitsilias elkészítéséhez használt nyersanyagok semmilyen adalékanyagot vagy tartósítószert (pl. nitrátok, nitritek) sem tartalmaznak.

Elkészítéséhez az alábbi nyersanyagokat használják fel:

— a jogszabályoknak megfelelően levágott (teljesen kivéreztetett és azonnal hűtött), egészséges állatokból származó friss sertésláb (egy darabban, amely csak a következő csontokat tartalmazhatja: combcsont, könyökcsont, sípcsont, szárkapocscsont és lábtőcsont). Bőr nélkül kerül forgalomba (kivéve a patától a lábtőcsontig tartó részt, ahol a bőr megtartható, feltéve, hogy nem takarja el a húst). Az átvételkor ellenőrzik a színt (jellegzetes világos piros), az illatot (jó), a belső hőmérsékletet (0 °C és 7 °C között) és a pH-értéket (5,3 és 6 között),

— száraz vörös bor, amely a helyi „Mavro” fajtához tartozó szőlő ültetvényeiből származik, amelyekben a „Maratheftiko” fajtához tartozó szőlőt is termeszthetnek. A bor átvételekor ellenőrzik az illatot (a fajtára jellemző), az alkoholtartalmat (12–15 %) és a cukortartalmat (kevesebb mint 4 g/liter),

— durva (tengeri) só,

— opcionálisan tört koriander (Coriandrum sativum).

A Χοιρομέρι Πιτσιλιάς/Hiromeri Pitsilias jellemzői az alábbiak:

Fizikai jellemzők

Alak: körte alakú (az előkészítéshez használt egész sonkára jellemző alak) és egyik oldalán préselt (lapított)

Tömeg: 3–5 kg

Érzékszervi jellemzők

Szín: színe a külső részén intenzív sötétvörös–fekete, belül pedig vörös–bordó. Belül halvány csíkokat (rostokat) lehet megkülönböztetni.

Íz: sós és füstös, amelyet a bor és (hozzáadása esetén) a koriander íze erősít

Illat: a borra, a füstre és (ha hozzáadták) a korianderre jellemző illat

Állaga: kompakt, összefüggő, az izomrostokat elválasztó vonalak nélkül, rágáskor szilárd

Kémiai jellemzők

Víztartalom: 40–55 %

Nátrium-klorid: 5–10 %

A „Χοιρομέρι Πιτσιλιάς/Hiromeri Pitsilias” egészben (csonttal vagy anélkül) vagy szeletelve kerül forgalomba. Továbbá a Χοιρομέρι Πιτσιλιάς/Hiromeri Pitsilias a gyártási folyamat eredményeként kialakuló külső felületkéreggel vagy anélkül forgalmazható. A termék csomagolva vagy csomagolás nélkül értékesíthető.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A Χοιρομέρι Πιτσιλιάς/Hiromeri Pitsilias előállítása során használt száraz vörösbort a meghatározott földrajzi területen állítják elő, és olyan szőlőültetvényekből származik, amelyekben a régióban domináns helyi „Mavro” fajtájú szőlő található. Ezek a szőlőültetvények Pitsilia területén találhatók (ellenőrzött eredetmegjelöléssel ellátott borok), és tartalmazhatnak a „Maratheftiko” (Vamvakada) fajtához tartozó szőlőt is.

A pitsiliai régióra különleges talajmorfológia és -minőség jellemző, adottságai pedig kedvezőek a borszőlő termesztéséhez. Ilyen például a magas tengerszint feletti magasság, a kopár és lejtős talajok, az erodált vulkáni kőzetek és az esőzések hiánya a szőlő érésekor. A Pitsilia-vidék említett éghajlati és morfológiai adottságai különleges érzékszervi és minőségi jellemzőket biztosítanak a régió borai számára. Ezek a jellemzők a Χοιρομέρι Πιτσιλιάς-ban/Hiromeri Pitsiliasban is érvényesülnek, és befolyásolják annak érzékszervi jellemzőit, mivel a gyártási folyamatnak fontos része a borba merítés.

3.4. Az előállítás azon műveletei, amelyeket a meghatározott földrajzi területen kell elvégezni

A Χοιρομέρι Πιτσιλιάς/Hiromeri Pitsilias előkészítésének a meghatározott földrajzi területen belül zajló lépései a következők: a felesleges részek eltávolítása (szükség esetén), száraz sózás öt–hét napig, legalább két hét áztatás száraz vörös borban, legalább egy hónap füstölés, préselés, bizonyos ideig további szárítás az érlelőhelyiségben, valamint koriander hozzáadása (adott esetben). Vagy csak füstölési szakaszra kerül sor, vagy pedig a füstölést az érlelőhelyiségben bizonyos ideig tartó szárítással kombinálják, de ennek az időszaknak mindkét esetben legalább két és fél hónapig kell tartania. Ezenkívül a (gyártási folyamat eredményeként létrejött) felszíni kéreg vagy a Χοιρομέρι Πιτσιλιάς/Hiromeri Pitsilias egyéb nem kívánt részeinek eltávolítását a meghatározott földrajzi területen működő gyártóknak kell végezniük annak érdekében, hogy a termék fizikai jellemzői semmilyen módon se változzanak meg.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

A terméken a kiszerelés formájától (csomagolt vagy nem csomagolt, egész vagy szeletelt) függetlenül el kell helyezni egy megfelelő címkét, azon fel kell tüntetni a bejegyzett elnevezést és annak az üzemnek az adatait, ahol a terméket előállították és/vagy szeletelték és csomagolták (ha a szeletelés és a csomagolás nem a gyártóüzemben történik).

4. A földrajzi terület tömör meghatározása

A meghatározott földrajzi terület, Pitsilia hegyvidékként ismert. Legalább 700 méteres tengerszint feletti magasságban található területek alkotják, a következő helységek közigazgatási határain belül:

Nicosia körzet: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnaca körzet: Odou

Limassol körzet: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Kapcsolat a földrajzi területtel

A Χοιρομέρι Πιτσιλιάς/Hiromeri Pitsilias elnevezés bejegyzése iránti kérelem alapjául a termék fizikai, kémiai és érzékszervi tulajdonságai szolgálnak, amelyeket egy olyan gyártási folyamat eredményeként alakítottak ki és őriztek meg, amelyhez semmilyen adalékanyag vagy egyéb segédanyag használata sem szükséges.

A Χοιρομέρι Πιτσιλιάς/Hiromeri Pitsilias jellemzői a gyártók know-how-jának, konkrétan pedig a következőknek az eredményei:

A sonka alját (szükség esetén) lekerekítik, eltávolítva a felesleges részeket, hogy a só az egész termékben egyenletesen szívódjon fel, valamint hogy egyenletes legyen a savasodás és a füstölés.

Az az időtartam, ameddig a sonka a sóban marad, illetve a felhasznált só mennyisége a mérettől függően kissé eltérhet. Egy nagyobb méretű sonka hosszabb ideig marad a sóban, és valamivel több só szükséges ahhoz, hogy azt a csont melletti rész is megfelelő mértékben felszívja, és kialakuljon a végtermék megfelelő íze.

A Χοιρομέρι Πιτσιλιάς/Hiromeri Pitsilias intenzív borízét, illatát és belsejének jellegzetes színét egyrészt a(z illat és a kémiai jellemzők szempontjából) megfelelő száraz vörösbor megválasztása befolyásolja, amely a területen domináns helyi „Mavro” fajtához tartozó szőlő ültetvényeiből származik (ez a szőlővel beültetett terület mintegy 80 %-át teszi ki), amelyek a vörös „Maratheftiko” fajtához tartozó szőlőt is tartalmazhatnak, másrészt az, hogy a húst mennyi ideig merítik a borba és áztatják.

A Χοιρομέρι Πιτσιλιάς/Hiromeri Pitsilias készítése során meghatározó a füstölési és a préselési szakasz, és ezek a gyártói know-how-nak is fontos elemei. A füstölés meghatározza a külső színt, a füstös ízt és az illatot, anélkül, hogy megváltoztatná a bor és (adott esetben) a koriander előző gyártási szakaszokban átvett ízét és illatát. A füstölési folyamat enyhe, fokozatos és hideg. A tűz intenzitása, a termék tűztől való távolsága és a füstölés időtartama az éghajlati viszonyoktól is függ. A tűz a nyári hónapokban kevésbé intenzív, és kevesebb idő kell ahhoz, hogy a termék elérje a kívánt nedvességtartalmat.

Az egymással váltakozó füstölés és préselés meghatározza a sonka alakját, víztartalmát és állagát, továbbá megakadályozza az állagromlást. A nyomások számát a sonka mérete és az éghajlati viszonyok határozzák meg. Nagyobb sonkák esetén többszöri nyomásra van szükség. Nyáron a magasabb hőmérséklet miatt általában kevesebb nyomásra van szükség a termék elkészítéséhez.

Ha a termék belső színét és állagát nem tekintik megfelelőnek a füstölés után, a gyártó a sonkát árnyékos, jól szellőző területen helyezi el az érlelés és a kívánt tulajdonságok elérése érdekében. A végtermék állaga olyan, hogy minden egyes szelet inkább tömör és összefüggő, nem pedig puha és laza legyen.

A Pitsilia régió éghajlata, amelyet hűvös, száraz nyár és enyhe tél jellemez, a viszonylag termékeny lejtős talajjal együtt hozzájárult ahhoz, hogy kialakulhasson a feldolgozott húskészítmények előállításának és szobahőmérsékleten történő tartósításának folyamata, amely lehetővé tette, hogy egész évben biztosított legyen hús a család számára anélkül, hogy azt zsírban kellene tárolni (ahogy más régiókban teszik). A szóban forgó termékek gyártásával kapcsolatos szakértelem változatlan maradt, és nemzedékről nemzedékre öröklődik; ezt a know-how-t a pitsiliai régió gyártói még ma, korszerű létesítményeikben is alkalmazzák.

A Pitsilia régió talaja és éghajlata mindig is hozzájárult a szőlőtermesztéshez is, más régiókhoz képest ugyan kisebb mennyiségben, viszont ennek a szőlőnek a leve gazdagabb polifenolokban. A Χοιρομέρι Πιτσιλιάς/Hiromeri Pitsilias gyártói az előállítás know-how-ja mellett az N. Ierides (1903: Ciprus rövid története) által említett kiváló vörösbort is megörökölték; ez fokozza a termék és a régió közötti kapcsolatot, és megadja a helyi „Mavro” bor intenzív illatát és ízét.

A Χοιρομέρι Πιτσιλιάς/Hiromeri Pitsilias a gyártók know-how-jának és a régióbeli bor felhasználásának köszönhető tulajdonságai miatt pazar étvágygerjesztőként (meze) híresült el Cipruson a következő kiadvány szerint: P. Xioutas, 1978, Kypriaki Laografia ton Zóon (Állatok a ciprusi folklórban). A Χοιρομέρι Πιτσιλιάς-t/Hiromeri Pitsiliast már a 18. században is exportálták Szíriába a következő kiadvány szerint: N. Patapiou és C. Lazarou, 2013: „Hiromeri: Ciprus sonkakülönlegessége – Történelmi adatok, gasztronómiai és kulturális dimenziók”.

A feldolgozott pitsiliai húskészítmények, köztük a Χοιρομέρι Πιτσιλιάς/Hiromeri Pitsilias elválaszthatatlanul kötődnek a szóban forgó régióhoz, ezért ezekre minden turisztikai információkat tartalmazó kiadvány és/vagy weboldal kifejezetten hivatkozik. A pitsiliai régióból származó feldolgozott hústermékekről, többek között természetesen a Χοιρομέρι Πιτσιλιάς-ról/Hiromeri Pitsiliasról a ciprusi konyhaművészettel kapcsolatos kiadványok is említést tesznek, például a következők: Mezőgazdasági, Természeti Erőforrásokkal Foglalkozó és Környezetvédelmi Minisztérium, 2011: Gastronomikos Chartis tis Kyprou (Ciprus gasztronómiai térképe); Florentia Kithraiotou, 2009: Trofi: aformi schesis (Ételek: egy kapcsolat alapja) és F. Evangelatou: Xechasmenes nostimies tou Kypriakou Choriou (A ciprusi falu elfeledett ízei).

A termékleírás közzétételére való hivatkozás:

(e rendelet 6. cikke (1) bekezdésének második albekezdése)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) HL L 343., 2012.12.14., 1. o.